2020 m. gegužės 13 d. Bendrojo Teismo (septintoji kolegija) sprendimas

Talanton / Komisija

(Byla T‑195/18)

„Arbitražinė išlyga – Mokslinių tyrimų, technologinės plėtros ir demonstracinės veiklos septintoji bendroji programa (2007‐2013) – Sutartis „Perform“ – Tinkamos finansuoti išlaidos – Dalinis sumokėtų sumų grąžinimas – Piktnaudžiavimas sutartinėmis teisėmis – Sąžiningumo principas – Teisėti lūkesčiai – Įrodinėjimo pareiga – Priešieškinis“

1. Teismo procesas – Kreipimasis į Bendrąjį Teismą remiantis arbitražine išlyga – Bendrojo Teismo kompetencija nagrinėti priešieškinį – Pagrindas (SESV 256 straipsnio 1 dalis ir SESV 272 straipsnis) (žr. 41, 42 punktus)

2. Teismo procesas – Kreipimasis į Bendrąjį Teismą remiantis arbitražine išlyga – Sutarčiai taikytinos teisės nustatymas (SESV 272 straipsnis ir 340 straipsnio 1 dalis) (žr. 52–54 punktus)

3. Europos Sąjungos biudžetas – Sąjungos finansinė parama – Gavėjo pareiga laikytis paramos suteikimo sąlygų – Komisijos pradėta išmokėtų avansų susigrąžinimo procedūra – Skolų pagal Sąjungos skolinius reikalavimus trečiosioms šalims susigrąžinimas – Teisės nuostatos nebuvimas – Sutarties sąlygos nebuvimas – Protingo termino laikymasis – Vertinimo kriterijai (SESV 272 straipsnis; Tarybos reglamentas Nr. 1605/2002; Komisijos reglamentas Nr. 2342/2002) (žr. 66–69, 72, 73, 76, 80 punktus)

4. Europos Sąjungos biudžetas – Sąjungos finansinė parama – Gavėjo pareiga laikytis paramos suteikimo sąlygų – Patirtų išlaidų pagrindimas – Komisijos pradėta išmokėtų avansų susigrąžinimo procedūra – Įrodinėjimo pareigos paskirstymas (SESV 272 straipsnis; Europos Parlamento ir Tarybos sprendimas Nr. 1982/2006) (žr. 121–125 punktus)

5. Europos Sąjungos biudžetas – Sąjungos finansinė parama – Gavėjo pareiga laikytis paramos suteikimo sąlygų – Tik faktiškai patirtų išlaidų finansavimas – Deklaruotų išlaidų realumo patvirtinimas – Nebuvimas – Neatlygintinos išlaidos (SESV 317 straipsnis) (žr. 137, 162, 193, 197 punktus)

6. Teismo procesas – Ieškinys – Formos reikalavimai – Pagrindų, kuriais remiamasi, santrauka – Ieškinio pagrindas, nepagrįstas tiksliais argumentais – Nepriimtinumas (Teisingumo Teismo statuto 21 straipsnio pirma pastraipa ir 53 straipsnio pirma pastraipa; Bendrojo Teismo procedūros reglamento 76 straipsnio d punktas) (žr. 199 punktą)

7. Teismo procesas – Pasirengimo nagrinėti bylą priemonės – Ekspertizė – Bendrojo Teismo diskrecija (Bendrojo Teismo procedūros reglamento 88 straipsnis ir 91 straipsnio e punktas) (žr. 234 punktą)

Dalykas

Pirma, SESV272 straipsniu pagrįstas prašymas pripažinti, kad išlaidos, kurias ieškovė deklaravo pagal dotacijos susitarimą Nr. 215952 dėl projekto „A sophisticated multi-parametric system for the continuous-effective assessment and monitoring of motor status in parkinson’s disease and other neurodegenerative diseases“ įgyvendinimo, sudarytą pagal Mokslinių tyrimų, technologinės plėtros ir demonstracinės veiklos septintąją bendrąją programą (2007‐2013), buvo tinkamos finansuoti, o dėl reikalavimo grąžinti 481835,56 EUR ir 29694,10 EUR sumas pagal minėtą dotacijos susitarimą Komisija pažeidė sutartinius įsipareigojimus, ir, antra, priešieškinyje pateiktas reikalavimas įpareigoti atsakovę sumokėti 481835,56 EUR sumą ir palūkanas.

Rezoliucinė dalis

1. Atmesti ieškinį.

2. Įpareigoti Talanton Anonymi Emporiki – Symvouleftiki-Ekpaideftiki Etaireia Dianomon, Parochis Ypiresion Marketing kai Dioikisis Epicheiriseon grąžinti Europos Komisijai 481835,56 EUR sumą kaip netinkamas finansuoti išlaidas ir 3,5 % dydžio palūkanas nuo 2018 m. vasario 26 d.

3. Įpareigoti Talanton Anonymi Emporiki – Symvouleftiki-Ekpaideftiki Etaireia Dianomon, Parochis Ypiresion Marketing kai Dioikisis Epicheiriseon sumokėti Komisijai 29694,10 EUR sumą kaip fiksuoto dydžio kompensaciją ir 3,5 % dydžio palūkanas nuo 2018 m. vasario 26 d.